Návrh účasti oficiálnej delegácie Slovenskej republiky na XVI. Valnom zhromaždení Svetovej organizácie cestovného ruchu v Dakare, Senegal v dňoch 25. 11.  – 2. 12. 2005

Cestovný ruch je najrýchlejšie sa rozvíjajúce priemyselné odvetvie, ktoré integruje v sebe širokú škálu ekonomických činností a má dnes najväčší podiel na medzinárodnom obchode so službami. Okrem silnej celkovej expanzie ho charakterizuje pokračujúca diverzifikácia turistických destinácií. S výnimkou kritického roku 2001 (teroristické útoky na USA 11. septembra ) zaznamenával podľa štatistických údajov v celosvetovom meradle prakticky sústavný rast. 

Cestovný ruch je zdrojom devízových príjmov štátu, má pozitívny vplyv na vytváranie nových pracovných miest a tým znižovanie nezamestnanosti, je faktorom regionálneho rozvoja. Osobitne cenný je jeho prínos pre menej rozvinuté oblasti, kde je často jedinou, resp. najvhodnejšou možnosťou ich rozvoja a zábranou pre neželanú migráciu obyvateľstva. Prispieva k ochrane životného prostredia a zachovaniu biodiverzity, uchovaniu prírodného bohatstva a kultúrneho dedičstva, budovaniu a posilňovaniu mierových tendencií vo svete. 

Obdobie rokov 2001 až 2003 bolo jedným z najťažších v histórii cestovného ruchu. Začalo sa spomalením rastu svetového hospodárstva, nasledovali teroristické útoky, hrozby vojen a ozbrojených konfliktov v Afganistane a Iraku a prepuknutie SARS. Napriek týmto negatívnym javom sa v minulom roku potvrdila schopnosť pružnosti odvetvia cestovného ruchu. V roku 2004 vzrástli medzinárodné turistické pricestovania o 10%, čo je najlepší výsledok za uplynulých 20 rokov. Medzinárodné turistické pricestovania dosiahli doposiaľ rekordných 760 miliónov. Po prvýkrát od roku 2000 skončili všetky svetové regióny rok 2004 s pozitívnymi výsledkami. V absolútnom vyjadrení vzrástol počet medzinárodných turistických pricestovaní o 69 miliónov oproti roku 2003. V roku 2005 sa odhaduje rast celosvetového cestovného ruchu na úrovni 5%. Na konci mimoriadne úspešného roku 2004 z hľadiska cestovného ruchu bol svet šokovaný katastrofou spôsobenou cunami v oblasti Indického oceánu. Najviac postihnutými boli severné provincie Sumatry, Maldivy, Srí Lanka a Thajsko. 

Skúsenosti z ostatných rokov ukazujú, že odvetvie cestovného ruchu musí byť pripravené čeliť neočakávaným udalostiam a katastrofám. Negatívne sprievodné javy výrazne vplývajúce na svetový cestovný ruch (vojny, terorizmus, prírodné katastrofy, epidémie) si vyžadujú prijatie nových, moderných nástrojov na riešenie krízových situácií a zavedenie tzv. krízového manažmentu. Počas celej svojej doterajšej pôsobnosti Svetová organizácia cestovného ruchu reagovala na meniace sa podmienky a trendy na medzinárodnom trhu cestovného ruchu a stala sa v tomto smere vedúcou autoritou, najdôležitejšou organizáciou cestovného ruchu na svete. 

Svetová organizácia cestovného ruchu (World Tourism Organization - WTO) je najvýznamnejšou medzinárodnou organizáciou na poli svetového cestovného ruchu. Jej poslaním je všestranná podpora cestovného ruchu vzhľadom na jeho dynamiku rozvoja a ekonomický prínos na zvyšovanie mierovej konfrontácie rôznych kultúr, vedúcej k lepšiemu vzájomnému pochopeniu jednotlivých národov a ich spôsobu života. Jedným z jej najdôležitejších cieľov je rozvoj voľného medzinárodného pohybu osôb, ktorý má viesť k upevňovaniu spoločenských a kultúrnych kontaktov medzi príslušníkmi rôznych národov. 

	WTO plní funkciu globálneho fóra pre oblasť tvorby politiky cestovného ruchu a zároveň praktického zdroja know-how. Práca WTO je zameraná na liberalizáciu v službách cestovného ruchu, zjednodušenie postupov v medzinárodnom cestovnom ruchu, zvýšenie ochrany a bezpečnosti turistov, implementáciu satelitných národných účtov cestovného ruchu, udržateľný rozvoj, výchovu a vzdelávanie, komunikačnú a publikačnú činnosť, marketingový prieskum, uverejňovanie medzinárodných turistických štatistík, organizovanie medzinárodných konferencií o problémoch cestovného ruchu, spoluprácu verejného a súkromného sektora, ako i spoluprácu s inými medzinárodnými organizáciami a finančnými inštitúciami. Jej programová náplň odzrkadľuje potreby a záujmy jej členov. 
	
Súčasnú členskú  základňu WTO tvorí 146 členských štátov, 7 asociovaných členov a vyše 350 afilovaných členov reprezentujúcich súkromný sektor (letecké spoločnosti, hotelové skupiny,...), vzdelávacie inštitúcie a združenia cestovného ruchu. WTO prakticky ako jediná medzivládna medzinárodná organizácia má svojím unikátnym postavením možnosť spájať záujmy vlád a sektora cestovného ruchu a budovať tzv. public-private partnership, keďže jej členmi nie sú iba zvrchované štáty, ale i predstavitelia súkromného sektora.
	
Slovenská republika ako suverénny štát je plnoprávnym členom WTO od 1. 1. 1993. Bývalé Československo bolo jedným zo zakladajúcich členov predchodcu WTO – Medzinárodného kongresu oficiálnych propagačných združení – už v roku 1925, ktorého výročná konferencia sa konala v roku 1926 v bývalom Československu. Od 2. 1. 1975 sa WTO stala medzinárodnou medzivládnou organizáciou so sídlom v Madride, keď vstúpil do platnosti štatút organizácie prijatý v septembri 1970 v Mexiko City a začala používať terajší názov. 

Medzi hlavné zmeny, ktorými WTO prešla za posledné obdobie, patrilo zavedenie jednotnej zúčtovacej meny EUR od 1. januára 2002, čo prispelo k zjednodušeniu a sprehľadneniu celého rozpočtovacieho procesu a zúčtovacieho systému a k dosiahnutiu väčšej efektívnosti a transformácia organizácie na špecializovanú agentúru OSN v decembri 2003. K novým výzvam, ktorým čelí WTO ako nová špecializovaná agentúra OSN, patrí zmierňovanie chudoby vo svete prostredníctvom cestovného ruchu. Z tohto dôvodu začalo WTO realizovať iniciatívu ST-EP (Sustainable Tourism for the Elimination of Poverty), ktorej cieľom je mobilizovať finančné zdroje, ktoré by umožnili poskytnúť štartovací kapitál pre mikro a malých podnikateľov v cestovnom ruchu. Špeciálny zreteľ sa sústreďuje predovšetkým na vidiecke oblasti, kde je výskyt chudoby častejší. 

Spolupráca SR s WTO znamená pre SR upevňovanie medzinárodnej spolupráce, možnosť zapojenia sa do vzdelávacích programov a rôznych iniciatív. Členstvo vo WTO umožňuje získavať odborné know-how a informácie pre využitie v podmienkach SR, mať prístup k analytickým štúdiám, štatistickým porovnaniam, prognózam a trendom vývoja cestovného ruchu vo svete, marketingovým štúdiám a ďalším dôležitým odborným materiálom vypracovaných WTO. 

	Najvyšším orgánom WTO je valné zhromaždenie, ktoré sa koná v dvojročných cykloch a umožňuje stretnutie najvyšších predstaviteľov svetového cestovného ruchu, expertov, organizácií a inštitúcií. VZ schvaľuje rozpočet organizácie a generálny program prác a prediskutováva dôležité otázky sektora cestovného ruchu. VZ je zložené z plnoprávnych a asociovaných členov WTO. 

V období medzi zasadnutiami VZ riadi činnosť WTO výkonný výbor (EC), ktorý zasadá spravidla 2-krát ročne a prijíma, po konzultácii s generálnym tajomníkom, opatrenia potrebné na splnenie rozhodnutí VZ. Jeho členmi sú členské štáty WTO zvolené VZ na štvorročné funkčné obdobie. EC má zriadené svoje pracovné výbory na realizáciu špecializovaných činností, ktorých členov navrhujú regionálne komisie. V rámci WTO funguje šesť regionálnych komisií – pre Afriku, Ameriku, východnú Áziu a Pacifik, Európu, Blízky východ a južnú Áziu.

WTO sa na XVI. VZ v Dakare bude zaoberať problematikou aktuálneho stavu cestovného ruchu vo svete, jeho rozvojovými trendmi, súčasnými a budúcimi aktivitami, prijme nové témy Svetového dňa cestovného ruchu na roky 2006 a 2007 a schváli hostiteľské krajiny, schváli nový generálny program práce na obdobie 2006 – 2007, nový finančný rozpočet, zvolí nových členov pracovných poradných výborov a členov výkonného výboru, na základe odporúčania EC opätovne potvrdí vo funkcii generálneho tajomníka organizácie Francesca Frangialliho z Francúzska na nové funkčné obdobie, zvolí nových audítorov, stanoví miesto a dátum konania XVII. VZ. Zároveň rozhodne o prijatí nových členov, medzi ktorými sú štyria kandidáti na riadne členstvo – Bahamy, Papua Nová Guinea, Timor-Leste a Spojené kráľovstvo a o zmene anglickej skratky organizácie na UNWTO, ktorá odráža nové postavenie organizácie ako špecializovanej agentúry v systéme OSN.

Počas VZ budú zasadať všetky pracovné výbory a komisie organizácie podľa priloženého rozvrhu. Okrem toho sa budú konať zasadnutia za okrúhlym stolom k najaktuálnejším témam svetového cestovného ruchu, ako i odborné semináre. Na plenárnych zasadnutiach budú mať vedúci oficiálnych delegácií možnosť vyjadriť sa k práci organizácie, ako i k problémom svetového cestovného ruchu. 

Delegácia SR sa zúčastní na slávnostnom otvorení XVI. VZ WTO, na ktorom budú prítomní najvyšší štátni predstavitelia Senegalskej republiky a zástupcovia WTO, na zasadnutí výboru WTO pre rozpočet a financie a regionálnej Komisie WTO pre Európu, na plenárnych zasadnutiach, okrúhlych stoloch venovaných problematike zmierňovania chudoby vo svete prostredníctvom cestovného ruchu a krízovému manažmentu, na odbornom seminári o nových technológiách ako nástroji propagácie turistického imidžu a na odbornej konferencii zameranej na podporu vytvárania budúcich destinácií.

	SR ako členský štát WTO bola v roku 1993 zvolená za člena výboru WTO pre rozpočet a financie. Členstvo vo výbore bolo SR trikrát predĺžené až do roku 2007, keď jej mandát končí. Výbor navrhuje a zostavuje rozpočet organizácie a kontroluje jeho čerpanie, sleduje platobnú disciplínu členov, dodržiavanie finančného poriadku organizácie a navrhuje aplikáciu jeho ustanovení. Svojimi aktivitami v rámci výboru prispelo Slovensko v minulosti k prepracovaniu a modifikácii systému členských príspevkov a kritérií vplývajúcich na stanovenie výšky členského príspevku. V dôsledku zmeny systému sa členský príspevok SR do generálneho fondu WTO výrazne znížil (v roku 2005 je na úrovni 55 185 EUR). 

Okrem toho je dôležité aj pôsobenie SR v rámci Regionálnej komisie WTO pre Európu (CEU), ktorá združuje členské štáty WTO prevažne na geografickom princípe a ktorej aktivity sú zamerané na potreby krajín európskeho regiónu z hľadiska cestovného ruchu. Hlavným bodom programu komisie počas VZ budú voľby do pracovných výborov organizácie a najmä navrhnutie kandidátov za CEU do výkonného výboru. Každý člen CEU bude mať možnosť dať svoj hlas štyrom zástupcom CEU, ktorí ju budú reprezentovať vo výkonnom výbore v novom funkčnom období. Medzi kandidujúcimi krajinami sú Kazachstan, Portugalsko, San Maríno, Maďarsko, Rumunsko, Nemecko, Ruská federácia, Cyprus a Andorra. Keďže počet kandidatúr do výkonného výboru sa do konania XVI. VZ WTO môže ešte rozšíriť, MH SR bude podporu kandidatúr konzultovať s MZV SR pred termínom konania VZ. Vzhľadom na to, že SR bola na predchádzajúcom VZ WTO opätovne zvolená za člena výboru WTO pre rozpočet a financie na funkčné obdobie 2004 – 2007, nebude na XVI. VZ WTO oficiálne kandidovať za člena do ďalších pracovných výborov.

Návrh

na zloženie oficiálnej delegácie Slovenskej republiky na XVI. Valnom zhromaždení Svetovej organizácie cestovného ruchu v Dakare, Senegal v dňoch 25. 11. – 2. 12. 2005

Ing. Eva Šimková
štátna tajomníčka Ministerstva hospodárstva SR

ako vedúca delegácie;

Ing. Gabriel Kuliffay
riaditeľ odboru cestovného ruchu Ministerstva hospodárstva SR,

Ing. Eliška Romanová, HŠR referátu medzinárodnej spolupráce v CR,
spracovateľka agendy WTO na Ministerstve hospodárstva SR,

ako členovia delegácie.

Návrh
časového plánu účasti delegácie Slovenskej republiky na XVI. Valnom zhromaždení Svetovej organizácie cestovného ruchu v Dakare, Senegal v dňoch 25. 11. – 2. 12. 2005

Eva Šimková, štátna tajomníčka Ministerstva hospodárstva SR – vedúca delegácie

Štvrtok 	24. 11. 2005 – odlet delegácie do Dakaru 
Piatok		25. 11. 2005 – zasadnutie Výboru pre rozpočet a financie
Sobota 	26. 11. 2005 – zasadnutie Komisie pre Európu
Nedeľa	27. 11. 2005 – otvorenie XVI. VZ WTO
Pondelok	28. 11. 2005 – plenárne zasadnutie VZ WTO 
Utorok 	29. 11. 2005 – odlet vedúcej delegácie

Gabriel Kuliffay, riaditeľ odboru cestovného ruchu Ministerstva hospodárstva SR

Štvrtok 	24. 11. 2005 – odlet delegácie do Dakaru
Piatok		25. 11. 2005 – účasť na zasadnutí výboru pre rozpočet a financie
Sobota		26. 11. 2005 -  účasť na zasadnutí komisie pre Európu 
Nedeľa 	27. 11. 2005 -  otvorenie XVI.VZ WTO
Pondelok	28. 11. 2005 –  účasť na plenárnom zasadnutí VZ WTO
Utorok 	29. 11. 2005 -  účasť na odbornom seminári:
                                                Nové technológie, nástroj propagácie turistického imidžu 
Streda		30. 11. 2005 -  účasť na okrúhlom stole: Krízový manažment 
-  účasť na okrúhlom stole: Cestovný ruch a zmierňovanie
    chudoby
Štvrtok		  1. 12. 2005 -  účasť na odbornej konferencii
                                                Podpora vytvárania budúcich destinácií 
Piatok		  2. 12. 2005 – odlet do SR

Eliška Romanová, HŠR referátu medzinárodnej spolupráce v CR, 
spracovateľka agendy WTO na Ministerstve hospodárstva SR

Štvrtok 	24. 11. 2005 – odlet delegácie do Dakaru
Piatok   	25. 11. 2005  - účasť na rokovaní výboru pre rozpočet a financie 
Sobota 	26. 11. 2005 -  účasť na zasadnutí komisie pre Európu 
Nedeľa 	27. 11. 2005 –  otvorenie XVI. VZ WTO
Pondelok	28. 11. 2005 –  účasť na plenárnom zasadnutí VZ WTO
Utorok	29. 11. 2005 -   účasť na plenárnom zasadnutí VZ WTO
  účasť na odbornom seminári:
                                                 Nové technológie, nástroj propagácie turistického imidžu
Streda		30. 11. 2005 -   účasť na zasadnutí výboru v celku
Štvrtok	  1. 12. 2005 -   účasť na plenárnom zasadnutí VZ WTO
  účasť na odbornej konferencii:
                                                 Podpora vytvárania budúcich destinácií
Piatok		  2. 12. 2005  -  odlet do SR

Program zasadnutí XVI. Valného zhromaždenia Svetovej organizácie cestovného ruchu

25. november – piatok
Výbor pre rozpočet a financie (CBF)
Komisia pre južnú Áziu (CSA)
Komisia pre Blízky východ (CME)
Výbor pre prieskum trhu a propagáciu

26. november – sobota	
Komisia pre Európu (CEU)
Komisia pre východnú Áziu a Pacifik (CAP)
Komisia pre Ameriku (CAM)
Komisia pre Afriku (CAF)
Výkonný výbor (EC)

27. november – nedeľa	
Otvárací ceremoniál

28. november – pondelok
1. plenárne zasadnutie
Výbor pre poverovacie listiny
2. plenárne zasadnutie

29. november – utorok
3. plenárne zasadnutie
Zasadnutie afilovaných členov
Odborný seminár – Nové technológie, nástroj propagácie turistického imidžu

30. november – streda
1. zasadnutie výboru v celku
Okrúhly stôl 1 – Cestovný ruch a zmierňovanie chudoby
2. zasadnutie výboru v celku				
Okrúhly stôl 2 – Krízový manažment

1. december – štvrtok		
4. plenárne zasadnutie
Odborná konferencia – Podpora vytvárania budúcich destinácií 
Výbor pre vzdelávanie

2. decembra – piatok
5. plenárne zasadnutie
Výkonný výbor (EC)

Program/agenda

1.	Prijatie programu

2.	Voľba prezidenta a viceprezidentov VZ

3.	Vymenovanie výboru pre poverovacie listiny

4.	Vymenovanie predsedu výboru v celku

5.	Členstvo v organizácii

(a)	schválenie žiadostí o členstvo
(b)	pozastavenie členstva podľa čl. 34 stanov
(c)	žiadosti o dočasnú výnimku z uplatňovania § 13 finančných pravidiel

6.	Správa generálneho tajomníka

7.	Správa výkonného výboru

8.	Správa predsedu afilovaných členov

9.	Správa výboru pre poverovacie listiny

10.	Spolupráca s OSN

11.	Správa o implementovaní generálneho programu prác organizácie na obdobie 2004 – 2005

12.	Návrh programu a rozpočtu organizácie na obdobie 2006 – 2007

(a)	program
(b)	rozpočet

13.	Biela kniha a Agenda 2010

14.	Administratívne a finančné záležitosti

(a)	Správa generálneho tajomníka o finančnej situácii organizácie
(b)	Voľba členov penzijného výboru na obdobie rokov 2006 – 2007
(c)	Lingvistická diverzita

15.	Stanovenie členských príspevkov do rozpočtu organizácie na obdobie 2006 – 2007

16.	Aktivity v prospech krajín postihnutých cunami

17.	WTO iniciatívy v oblasti udržateľného cestovného ruchu a zmierňovania chudoby vrátane iniciatívy ST-EP

18.	Menovanie generálneho tajomníka na obdobie 2006 – 2009 na základe odporúčania výkonného výboru

19.	Schválenie dohôd uzatvorených organizáciou

20.	Aktivity Svetového výboru pre etiku v cestovnom ruchu

21.	Svetový deň cestovného ruchu (WTD): informácia o aktivitách v rokoch 2004 a 2005, schválenie tém a určenie hostiteľských krajín pre oslavy WTD v rokoch 2006 a 2007

22.	Odporúčania k cestovnému poradenstvu

23.	Voľba členov výkonného výboru

24.	Voľba audítorov na obdobie 2006 – 2007

25.	Dodatky k stanovám

(a)	dodatky k článku 6 a 7 stanov
(b)	dodatok k článku 22 stanov navrhnutý Španielskom

26.	Miesto a termín konania XVII. VZ

27.	Prehľad a prijatie návrhov rezolúcií XVI. VZ